Nos Girarz, evesques de Ostum par la grâce de Deu, faisons asavoir à toz cez qui verront ces presentes letres, que en nostre presance por ceu especiaument estaublis Guionez, sires de Chaumont, damoisaus, ha recogneu par devant nos que il tient en fié lige du duc le chateau de Chaumont, et ha pris li ditz Guionez an fyé dou dit duc en accroissance du fyé devant nommé totes les choses que il ha et puet avoir, ainsi que li chemins qui vient de Saint Andrier le Desert et vait à Availli, tant que ès fourches dou dit Guionet et ansi que li chemins qui est pardevant lesdites forches tient et porte à Saint Branchier, et de Saint Branchier ansi coment il tient et porte au roussiaus qui est entre Pleine Chasseine et Glandon, et dou dit roussiau ainsi coment il tient et porte à la maison Guillemin Gatian de Villeurbaine dedans la rivière d’Arconce, et de la dite rivière d’Arconce ansi coment il tient et porte de tout en tout la dite rivière enver la maison monseignor Guillaume de Ballore, chevalier, tant que a l’entrant dou bois de Marisis, ensi coment il tient et porte par derriers Cheintri, de la dite rivière et dès l’antrant dou dit bois de Marisis et vient par derriers Chauvant et por derriers Chauvenot antre le bois de Marisi et de Chauvent et de Chauvenot, et ainsi coment li chemins tient et porte qui vient de Chauvant et vait à la Guiche, et dou dit chemin qui vient de la Guiche ansi coment il tient et porte au grand chemin qui vient du Mont Saint-Vincent tant que à la Croiz des Forches por l’abergement de Rocoy, et dou dit chemin qui vient dou Mont Saint-Vincent, ansi come il tient et porte à Seint Andrée le Désert, excepté ceu que li diz Guionet ha à Cheveigni et à Saint Martin selon Cheveigni et es apertinences ces villes qui ne sont pas dou dit fié, et por ces choses facent est accordé que li dux devant dit a doné et outroié au dit Guionet cent livres de la monoie de tornois, et por ceu que li dux ne se puet de nulle chose croistre ne si hoirs autre si dedans les termes qui sont devant nommés, qui sont de la chatelerie de Chaumont, se ceu n’et por la volonté et por lou consentement dou dit Guionet ou de ses hoirs, sau ceu que li diz dux ha retenu se demeneures et ses fiez et ses seignories que il ha dedans les termes qui sont devant nommés, et ha volu et outroié li diz Guionez ansi coment il a cogneu que totes les croissances que il ou ses hoirs feront ne acroistront devans les termes devant només, soient dou fié lige au dit duc o a ses hoirs. Fait en l’an M. CC. LX. V.